जगाधरी, 20 अगस्त (निस)
यहां की ग्रीन विहार कालोनी निवासी एक विवाहिता ने अपने पति पर मारपीट कर '3 तलाक' बोलकर घर से निकालने का आरोप लगाया है। पीड़िता का आरोप है कि उसने पति के अवैध संबंधों का विरोध किया था। पुलिस को दी शिकायत में ग्रीन विहार निवासी महिला ने बताया कि उसका निकाह वर्ष 2010 में हुआ था। उसके 2 बच्चे भी हैं। महिला का आरोप है कि करीब 2-3 माह से पति का दूसरी महिला के साथ अवैध संबंध है। पति उस महिला को कई बार घर भी लेकर आया। महिला का आरोप है कि जब उसने इस बाबत पति से पूछा तो उसने उसके साथ मारपीट की। उस इस बारे में ससुराल वालों को भी बताया,लेकिन उन्होंने भी पति को नहीं रोका। महिला ने बताया कि उसके माता-पिता की काफी पहले मौत हो चुकी है। इसलिए वह मायके वालों से भी कोई मदद नहीं मांग सकती थी। उसका आरोप है कि गत् जुलाई माह में मोहर्रम फिर उस महिला को घर लेकर आया। इस बारे में महिला ने पति को कहा तो उसने मारपीट की। उसने पुलिस चौकी में शिकायत दी। इससे पति और गुस्से में आ गया। उसका कहना है कि पति ने उसे 3 बार तलाक बोलकर घर से निकाल दिया। मीना की शिकायत पर पुलिस ने आरोपी के खिलाफ मामला दर्ज कर कार्रवाई शुरू कर दी है।